S-338/2016

Mál þetta, sem þingfest var og dómtekið fimmtudaginn 23. mars sl., er höfðað með ákæru lögreglustjórans á Suðurlandi þann 7. desember sl., á hendur G-kk-þgf V-kk-þgf G-kk-þgf, til heimilis að Jörfagrund 23, Kjalarnesi,

„fyrir umferðar- og hegningarlagabrot

I.

með því að hafa að kvöldi sunnudagsins 1. október 2016 ekið bifreiðinni PY-879 er þá bar skráningarmerkið UN-J40 að framan og skráningarmerkið HI-K46 að aftan vestur Suðurlandsveg við Hveragerði, óhæfur til þess að stjórna bifreiðinni örugglega vegna áhrifa metýlfenídats og tetrahýdrókannabínóls.

Telst brot ákærða varða við 1. mgr., sbr. 2. mgr. 45. gr. a. umferðarlaga nr. 50, 1987, sbr. 1. mgr. 100. gr. nefndra umferðarlaga.

II.

með því að hafa skömmu áður en atburðir samkvæmt ákærulið I. áttu sér stað, á bifreiðastæði við golfvöll GKR í Grafarvogi í Reykjavík tekið skráningarmerki af bifreiðinni UN-J40 sem ákærði fann á umræddu bifreiðastæði og í heimildarleysi og blekkingarskyni sett skráningarmerkið framan á bifreið þá er bera átti skráningarmerkið PY-879, sem ákærði ók er atburðir samkvæmt ákærulið I., áttu sér stað.

Telst brot ákærða varða við 1. mgr. 157. gr. almennra hegningarlaga nr. 19, 1940.

III.

með því að hafa skömmu áður en atburðir samkvæmt ákærulið I. áttu sér stað, á bifreiðastæði við bílasölu Toyota á Selfossi stolið skráningarmerki af bifreiðinni HI-K46 og í heimildarleysi og blekkingarskyni sett skráningarmerkið aftan á bifreið þá er bera átti skráningarmerkið PY-879, sem ákærði ók er atburðir samkvæmt ákærulið I, áttu sér stað.

Teljast brot ákærða varða við 244. gr. almennra hegningarlaga nr. 19, 1940 og 1. mgr. 157. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði mætti ekki við þingfestingu málsins þrátt fyrir lögmæta birtingu ákæru þann 8. mars sl., ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 161. gr. laga nr. 88/2008 um meðferð sakamála.

Í matsgerð frá rannsóknastofu Háskóla Íslands í lyfja- og eiturefnafræði, sem liggur frammi meðal rannsóknargagna lögreglu, kemur fram að metýlfenídat og tetrahýdrókannabínólsýra hafi fundist í þvagi ákærða. Þá hafi í blóði hans mælst metýlfenídat 45 ng/ml og tetrahýdrókannabínól 1,7 ng/ml. Um málavexti að öðru leyti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði á ákærði þó nokkurn sakaferil að baki, sem nær allt aftur til ársins 1990. Þá hefur ákærði níu sinnum áður verið fundinn sekum um auðgunarbrot og einu sinni áður um skjalabrot. Síðast var ákærða dæmdur þann 22. júní 2016, til að sæta fangelsi í 60 daga vegna umferðarlagabrot og þjófnaðar. Að öðru leyti hefur sakaferill ákærða ekki áhrif á ákvörðun refsingar í máli þessu.

Refsing ákærða er hæfilega ákveðin fangelsi í 30 daga. Að virtum sakaferli ákærða þykja ekki efni til að skilorðsbinda refsinguna.

Með vísan til 101. og 102. gr. umferðarlaga nr. 50/1987, með síðari breytingum, ber að svipta ákærða ökurétti í fjóra mánuði, frá birtingu dóms þessa að telja.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 211.853 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, G-kk-nf V-kk-nf G-kk-nf, sæti fangelsi í 30 daga.

Ákærði er sviptur ökurétti í fjóra mánuði, frá birtingu dóms þessa að telja.

Ákærði greiði allan sakarkostnað, 211.853 krónur.

S-kvk-nf I-kvk-nf.